3715 Štohl

(3715) Štohl je planétka, ktorú objavil Antonín Mrkos večer dňa 19. februára 1980 na juhočeskej hvezdárni Kleť. Je pomenovaná po slovenskom astronómovi RNDr. Jánovi Štohlovi, DrSc.

Objav a pomenovanie 
Planétka sa v čase objavu nachádzala v juhozápadnej časti súhvezdia Lev (Leo), iba 21' severne od jasnej
hviezdy  Leo (Regulus, +1,3 mag), mala zdanlivú fotografickú jasnosť
+17,6 mag a bola 18. planétkou objavenou v druhej polovici februára 1980. Svedčí o tom aj jej predbežné označenie 1980 DS, ktoré dostala krátko po objave. V objavovej opozícii bola planétka na Kleti pozorovaná aj v ďalších 2 nociach a celkovo bolo zmeraných 6 pozícií, neskôr zaslaných do MPC. Naposledy bola planétka pozorovaná ráno 23. februára 1980. Planétka bola na Kleti pozorovaná aj počas 2 nocí v roku 1987 (24. a 25. februára, 4 pozície). Očíslovanie planétky bolo zverejnené v cirkulári MPC č. 12566 vydanom dňa 5. decembra 1987.

Planétka je pomenovaná po Jánovi Štohlovi (1932 – 1993), známom najmä vďaka prácam z oblasti dynamiky meteorov. Bol riaditeľom Astronomického ústavu SAV a v rokoch 1991 – 1993 prezidentom 22. komisie Medzinárodnej astronomickej únie (Meteory a medziplanetárny prach). Meno navrhli pracovníci Astronomického ústavu v Tatranskej Lomnici. Meno planétky sa stalo oficiálnym po zverejnení v cirkulári MPC č. 25976 vydanom dňa 7. novembra 1995 Medzinárodnou astronomickou úniou.

Dráha 
Planétka obieha okolo Slnka v strednej vzdialenosti 346 mil. km po takmer kruhovej dráhe s dobou obehu 3,52 roku (1287 dní). K Zemi sa približuje na minimálnu vzdialenosť 163 mil. kilometrov a jej veľkosť je odhadovaná na .

Zaujímavosť 
Planétka sa v čase objavu premietala na trpaslíčiu eliptickú galaxiu Leo I.

Pozri aj 
 Zoznam planétok 3501-3750

Externé odkazy 
 Dráha planétky (3715) Štohl v Slnečnej sústave (interaktívny 3D applet, Java)
 Hvezdáreň na Kleti

Planétky 3501 – 3750
Planétky hlavného pásma
Planétky s menami vzťahujúcimi sa k Slovensku
Astronomické objekty objavené v roku 1980